作者：曹冠
词牌/韵律：兰陵王

paragraphs: 晚云碧。
松巘飞泉翠滴。
双鱼畔、疑是永和，曲水流觞旧风物。
波光映山色。
时见轻鸥出没。
壶天邃，修竹翠阴，虚籁吟风更幽寂。
登临兴何极。
上烟际危亭，彩笔题石。
山中猿鹤应相识。
对远景舒啸，壮怀豪逸。
刘郎何在玩石刻。
感往事陈迹。
还忆。
少年日。
帅旗鼓文场，轩冕京国。
如今老大机心息。
有陶令秫酒，谢公山屐。
闲来潭洞，醉皓月，弄横笛。